जीवाजीगंज की सड़क पर गड्ढे
मुरैना | शहर के हृदय स्थल जीवाजीगंज की सड़क पर गड्ढे होने से राहगीरों को वहां से निकलने में परेशानी का सामना करना पड़ रहा है। यह वार्ड नगरनिगम सभापति अनिल गोयल का है। उन्होंने यहां डिवाइडर का निर्माण कराया है और अतिक्रमण बताकर पेड भी कटवा दिए। लेकिन सड़क निर्माण में दिलचस्पी नहीं दिखाई जा रही है। इस क्षेत्र में कोचिंग सेंटर संचालित है इस कारण छात्र-छात्राओं का आना-जाना होता है। सड़क पर गड्ढे होने से उनके वाहन कई बार स्लिप होते हैं जिससे वे चोटिल हो जाते हैं। इसके बाद भी समस्या को दूर करने के लिए नगरनिगम द्वारा कोई पहल नहीं की जा रही। इस संबंध में स्थानीय निवासियों ने कई बार लिखित व मौखिक शिकायतें की हैं।
hin_Deva hin_Deva